**Informasjonsbrev fra styret, mai 2018.**

* Vi har startet opp med «styrets halvtime» der kolonister som har forslag eller spørsmål eller annet, kan komme for å møte noen fra styret. Første gang var tirsdag 22.mai. Fire forskjellige hytter kom på besøk, noen spørsmål ble løst der og da – andre blir fulgt opp videre.

Neste mulighet er tirsdag 5.juni klokken17.30-18 – da er nestleder Heidi Vestala og styremedlem Torild Olufsen på plass med nytraktet kaffe.

Kom gjerne bare for en kopp eller en prat, dere trenger ikke ha noe spesielt på hjertet!

* Felleshuset vårt er svært populært å leie til konfirmasjoner, brylluper, bursdager osv, og er en god inntektskilde for oss i hagen. Det har allerede begynt å fylles opp for neste sommer! Huset har blitt oppgradert en del både i fjor og i år – takplater, lamper, nytt kjøleskap og fryser, nyoppussede toaletter, nytt lydanlegg med mikrofoner – og snart blir det lerret og prosjektor også. Huset leies ut både til kolonister (interne) og andre (eksterne), og styret har vedtatt å øke utleieprisene for de eksterne. Fra neste sesong vil det koste 4000 kroner å leie huset i ett døgn, 2000 for påfølgende døgn, Leie på dagtid vil koste 2000 kroner. For interne beholder vi prisene på 1000 kroner for et døgn, 600 for påfølgende døgn. Dagleie 500 kroner. Depositum 1000 kroner.

Vi skal også forsøke å få på plass en digital bookingløsning for huset.

* Men ikke bare er huset fint inne – nå blir det også fint ute. Vedlikeholdskomiteen er allerede godt i gang med å vaske og skape før det kan males. Vi hadde tenkt å legge opp til dugnader for å få dette gjort, men komiteen var så full av arbeidslyst at de bare satte i gang!
* Årshjulet for neste sesong er under utarbeidelse – men allerede nå kan vi varsle at vårmøtet/ekstraordinært årsmøte i 2019 høyst sannsynlig blir **søndag** 28.april.
* Etter innspill fra hagekomiteen blir det en endring i årshjulet allerede denne sesongen. I år splitter vi dugnaden og fårikålfesten, og flytter siste dugnaden til helgen etter. Det blir altså fårikålfest lørdag 15.september, siste dag for Cafe Utsikten søndag 16.september, og dugnad lørdag 22.september.
* Cafe Utsikten åpnet i pinsen – hurra! Det var så populært at vaffeljernet brant på åpningsdagen. Men fortvil ikke, nytt jern blir innkjøpt.
* Års-regningen for i år ble ikke splittet likevel, slik vi varslet tidligere i vår. Regningen havner i hyttepostkassen din disse dager, med forfall i juni.
* Arbeidet med å asfaltere, og å legge nytt dekke på parkeringsplassen er nå ferdig. Det er asfaltert sti/vei den siste biten opp til Felleshuset, forbi rekkehushytta, utbedret noen stygge hull, skiftet et kumlokk osv. I tillegg er det lagt subbus (grus) på parkeringsplassen. Dette tar bedre unna enn asfalt når det regner, men vi er foreløpig litt usikre på hvor godt det vil fungere å markere/male opp plassene.
* Levegger på Solvang kan ikke være mer enn 1.50 høye. Vi forsøkte å få denne høyden økt til 1.80 på Felles årsmøte for Solvang kolonihager nå i mai, men ble nedstemt. Rekkehushyttene får likevel dispensasjon for å sette opp vegger som er 1.80 høye, fordi de er i en spesiell situasjon. Styret understreket at dette er et unntakstilfelle, slik at andre hytteeiere ikke kan regne med å få godkjent denne høyden på leveggen sin.
* Klatrestativet på lekeplassen er dessverre i en slik tilstand at det må fjernes. Det kommer til å bli gjort innen ikke alt for lenge. Det er også en sprekk nederst i sklia. Den er foreløpig teipet over, men en blikkenslager skal se på saken.